b'\n_START_ARTICLE_\nAnte Rendi\xc4\x87-Mio\xc4\x8devi\xc4\x87\n_START_PARAGRAPH_\nAnte Rendi\xc4\x87-Mio\xc4\x8devi\xc4\x87 (Split, 1943.), hrvatski povjesni\xc4\x8dar umjetnosti, arheolog i muzejski savjetnik._NEWLINE_Osnovnu \xc5\xa1kolu je zavr\xc5\xa1io u Splitu, gdje je zapo\xc4\x8deo i klasi\xc4\x8dnu gimnaziju koju je zavr\xc5\xa1io u Zagrebu. Godine 1969. diplomirao je povijest umjetnosti i arheologiju na Filozofskom fakultetu u Zagrebu. Prvo radno iskustvo stje\xc4\x8de u Arheolo\xc5\xa1kom muzeju u Splitu, a nakon polaganja stru\xc4\x8dnog ispita 1973. zapo\xc5\xa1ljava se u Arheolo\xc5\xa1kom muzeju u Zagrebu kao kustos. Kasnije ostaje vi\xc5\xa1i kustos, a od 1986. muzejski savjetnik._NEWLINE_Autor je ili suautor brojnih izlo\xc5\xbebenih projekata, me\xc4\x91u kojima su i "Blaga hrvatskih muzeja-Arheolo\xc5\xa1ki muzej Zagreb" u Arezzu i Torinu te autor izlo\xc5\xbebe koja je obilje\xc5\xbeila 150. obljetnicu Arheolo\xc5\xa1koga muzeja s naslovom "Muzeopis". Bio je \xc4\x8dlan Hrvatskog muzejskog vije\xc4\x87a, Povjerenstva za izradu prijedloga muzejskog zakona, mnogobrojnih komisija, te Upravnog vije\xc4\x87a Hrvatskoga povijesnog muzeja, a od 2002. i dopisni je \xc4\x8dlan uglednoga Njema\xc4\x8dkog arheolo\xc5\xa1kog instituta (DAI) u Berlinu._NEWLINE_Za svoj rad nagra\xc4\x91en je Redom Danice hrvatske s likom Marka Maruli\xc4\x87a.'